Björn Bergmann Sigurdarson kan bli Molde-spiller igjen. Det skriver Rbnett.

Tidligere denne sommeren ble Fredrik Gulbrandsen solgt til østerriksk fotball. Også spillere som Mohamed Elyounoussi og Eidur Gudjohnsen kan være på vei ut dørene på Aker Stadion.

Dermed må trolig klubben hente inn forsterkninger denne sommeren, og nå skal det altså være aktuelt å hente Sigurdarson tilbake til rosenes by.

Islendingens kontrakt med Wolverhampton gikk ut 30. juni, og spissen står nå fritt til å forhandle med andre klubber.

Spissen har tidligere spilt for Lillestrøm, og var på utlån til Molde i 2014-sesongen.

Islendingen gjorde sine saker bra i Molde under forrige periode, men skader ødela store deler av oppholdet. Han scoret blant annet det avgjørende målet mot Viking da seriegullet ble sikret.

Han var i 2015 på utlån til Ståle Solbakkens FC København. I 2016 spilte han 14 kamper i Championship for Wolverhamton, men ser nå ut til å være ferdig i den engelske klubben.

Romsdals Budstikke skriver at Molde Fotballklubb nå er i samtaler om å hente tilbake 25-åringen.